B4-0609/98

Ψήφισμα σχετικά με την Καμπότζη

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του για την Καμπότζη,

- έχοντας υπόψη τις ειρηνευτικές συμφωνίες του Παρισιού το 1991,

Α. έχοντας υπόψη ότι αφότου ο συμπρωθυπουργός Hun Sen έκανε πραξικόπημα και κατέλαβε την πρωτεύουσα τον Ιούλιο το 1997, οι παραβιάσεις των ανθρωπίνων δικαιωμάτων γίνονται κατά κόρον στη χώρα και οι αντιπολιτευόμενοι και ανεξάρτητοι δημοσιογράφοι ταλαιπωρούνται σε μόνιμη βάση από τις αρχές, ενώ η ατιμωρησία και το κλίμα φόβου αποτελούν τα κύρια εμπόδια για την αποκατάσταση του διαλόγου στην Καμπότζη,

Β. έχοντας υπόψη ότι έχουν κηρυχθεί εκλογές για τις 26 Ιουλίου 1998 προκειμένου να αποκατασταθεί η σταθερότητα στη χώρα,

Γ. εκτιμώντας ότι η Επιτροπή ανήγγειλε χρηματοδότηση ύψους 9,5 εκατ. Ecu για την προετοιμασία των εκλογών στην Καμπότζη,

Δ. εκτιμώντας ότι η βοήθεια αυτή προορίζεται για την εκπαίδευση των Καμποτζιανών υπευθύνων εκλογικών κέντρων και τους ψηφοφόρους, για την κατάρτιση τοπικών δημοσιογράφων και την αποστολή ανεξαρτήτων παρατηρητών,

Ε. εκφράζοντας τη λύπη του για το ότι η βοήθεια αυτή έχει αναγγελθεί παρά το γεγονός ότι υπάρχουν ελάχιστες ενδείξεις έως τώρα ότι οι εκλογές στην Καμπότζη θα είναι νομότυπες και ελεύθερες,

ΣΤ. ανησυχώντας από το γενικό κλίμα εκφοβισμού που καταπνίγει τις θεμελιώδεις ελευθερίες όπως την ελευθερία λόγου και του συνέρχεσθαι,

Ζ. εκτιμώντας ότι δεν παρέχεται ίση πρόσβαση στα μέσα ενημέρωσης σε όλα τα πολιτικά κόμματα και τους υποψηφίους και παρέχεται κατά κύριο λόγο στο κόμμα του Hun Sen,

Η. εκτιμώντας ότι η σύνθεση του Συνταγματικού Συμβουλίου δεν είναι σωστά κατανεμημένη και δεν είναι σε θέση να ασκήσει πλήρως την εξουσία του,

Θ. εκτιμώντας ότι ορισμένα πολιτικά κόμματα όπως το Δημοκρατικό Κόμμα, έχουν αποκλεισθεί από τις εκλογές του 1998 παρά το ό,τι είχαν ανακηρυχθεί υποψήφια για τις εκλογές του 1993,

1. πιστεύει ότι η καμποτζιανή κυβέρνηση θα λάβει διεθνή αναγνώριση και θα αποκτήσει αξιοπιστία μόνον εάν εκλεγεί επί τη βάσει δίκαιων και ελεύθερων εκλογών[semigr ]

2. καλεί τον Hun Sen και όλα τα μέρη να τηρήσουν και να εφαρμόσουν πλήρως τη συμφωνία των Παρισίων που προβλέπει ευρύ πλαίσιο για συμφιλίωση και σταθερότητα στην Καμπότζη[semigr ]

3. καλεί κατεπειγόντως τον Hun Sen, ιδιαίτερα, να εφαρμόσει χωρίς καθυστέρηση μέτρα που να περιλαμβάνουν:

- αποτελεσματική ίση πρόσβαση στα μέσα ενημέρωσης και χορήγηση άδειας στους ραδιοφωνικούς σταθμούς[semigr ]

- τη σύνθεση του Συνταγματικού Συμβουλίου σύμφωνα με το νόμο προκειμένου να λειτουργεί νόμιμα και με ουδετερότητα[semigr ]

- τη συμμετοχή όλων των κομμάτων που είχαν ανακηρυχθεί υποψήφια στις εκλογές του 1993[semigr ]

- την ουσιαστική πρόοδο στις έρευνες για πολιτική βία[semigr ]

4. καλεί κατεπειγόντως τον Hun Sen να σταματήσει πάραυτα την εκστρατεία εκφοβισμού σε βάρος των κομμάτων της αντιπολίτευσης και των υποψηφίων τους[semigr ]

5. επαναλαμβάνει την έκκλησή του προς την Επιτροπή να εξαρτήσει την αποδέσμευση των διατιθέμενων κεφαλαίων για τις εκλογές από την εφαρμογή των όρων που παρατίθενται στο ψήφισμά του της 12ης Μαρτίου 1998 ((ΣΠ της ημερομηνίας αυτής, Μέρος ΙΙ, σημείο 11.))[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα Ηνωμένα Έθνη, τις χώρες ASEAN και τις αρχές της Καμπότζης.